Návrh

na použitie prostriedkov štátneho rozpočtu získaných v súlade so zákonom                 SNR č. 194/1990 Zb. o lotériách a iných podobných hrách v znení neskorších predpisov, rozpočtovaných v rozpočtovej kapitole Všeobecná pokladničná správa na finančné zabezpečenie aktivít rezortu školstva Slovenskej republiky v II. polroku 2002

	V nadväznosti na uznesenie vlády SR č. 790 z 30. augusta 2001 k návrhu štátneho rozpočtu na rok 2002 – bod C.22., Ministerstvo školstva SR predkladá v súlade so zákonom č. 194/1990 Zb. o lotériách a iných podobných hrách v znení neskorších predpisov na rokovanie vlády SR  návrh na použitie finančných prostriedkov štátneho rozpočtu, vyčlenených pre rezort školstva v rozpočtovej kapitole Všeobecná pokladničná správa na zabezpečenie aktivít rezortu školstva SR v II. polroku 2002.

	Celková požiadavka na uvoľnenie finančných prostriedkov v II. polroku 2002 predstavuje sumu 279 050 000 Sk, z toho na podporu telovýchovy, športu a športovej reprezentácie sumu 275 000 000 Sk a na podporu školstva a mládeže sumu 4 050 000 Sk.

Rozdelenie finančných prostriedkov, schválených z výťažkov lotérií a iných podobných hier na oblasť športu v r. 2002, je navrhnuté v súlade so zákonom NR SR             č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní  (živnostenský zákon) v znení neskorších predpisov a v súlade so zámermi vytýčenými v Národnom programe rozvoja športu v SR.

	Finančné prostriedky na oblasť mládeže sa navrhujú použiť na zabezpečenie kapitálových výdavkov pre občianske združenia detí a mládeže na zabezpečenie ich činnosti a ich ďalší rozvoj.

	Špecifikácia použitia uvedených finančných prostriedkov je v II. polroku 2002 podľa jednotlivých programov, podprogramov a prvkov nasledovná:

Národný program rozvoja športu						       275 000 000 Sk

z toho:

Šport pre všetkých								           3 000 000 Sk
v tom:
- športové aktivity so zameraním na sociálno-zdravotný aspekt 3 000 000 Sk

Štátna športová reprezentácia					                    39 972 000 Sk
v tom:
- príprava štátnej športovej reprezentácie 25 607 000 Sk
- účasť na vrcholových športových podujatiach 3 126 000 Sk
- starostlivosť o špičkových športovcov, dopingová kontrola,
  zdravotné zabezpečenie 1 239 000 Sk
- organizovanie významných športových podujatí v SR 10 000 000 Sk

Športovotalentovaná mládež						         47 500 000 Sk
v tom:
- výber a príprava športovotalentovanej mládeže  47 000 000 Sk
- organizovanie významných mládežníckych športových
  podujatí v SR 500 000 Sk

Podpora telovýchovných a športových občianskych združení 	     	       178 700 000 Sk
v tom:
- podpora činnosti telovýchovných občianskych združení 107 500 000 Sk
- investície do športových zariadení 71 200 000 Sk

Koordinácia projektov a medzinárodná spolupráca v oblasti športu              5 828 000 Sk
v tom:
- medzinárodná športová spolupráca a propagácia slovenského športu 3 278 000 Sk
- usmerňovanie, koordinácia a podpora aktivít v oblasti športu 2 550 000 Sk

Mládež									           4 050 000 Sk

z toho:

Podpora detských a mládežníckych občianskych združení                              4 050 000 Sk

Šport pre všetkých

	Tento podprogram je určený na športové aktivity so zameraním na sociálno-zdravotný aspekt ako sú napr. projekty “Slovensko v pohybe”, “Dni športu”, “Challenge Day”, “Projekt ozdravenia populácie”, “Beh olympijského dňa”, na rozvoj pohybových aktivít zdravotne oslabených občanov a na podporu projektov rozvoja športu pre všetkých v rámci vyšších územných celkov, miest a obcí. Celková výška navrhnutej dotácie na tieto účely v II. polroku 2002 činí 3 000 000 Sk.

Štátna športová reprezentácia

Dotácie na štátnu športovú reprezentáciu sa poskytnú v II. polroku 2002 spolu vo výške 39 972 000 Sk.

V rámci prípravy štátnej športovej reprezentácie sa poskytnú dotácie pre cca 80 športových zväzov na trénerov štátnej športovej reprezentácie (mzdy, dohody, živnosti) spolu vo výške 15 227 000 Sk.

V rámci dotácií na účasť na vrcholových športových podujatiach sa poskytnú dotácie vo výške 3 126 000 Sk Slovenskému olympijskému výboru, Slovenskému paralympijskému výboru, Slovenskej asociácii športu na školách, Slovenskému hnutiu špeciálnych olympiád, Slovenskému zväzu nepočujúcich športovcov na Zimné svetové hry, na účasť v medzinárodných pohárových súťažiach a na mimoriadne úlohy súvisiace so štátnou športovou reprezentáciou SR.
Okrem týchto oblastí sa v rámci  štátnej športovej reprezentácie SR  poskytnú finančné prostriedky z kap. VPS aj na starostlivosť o špičkových športovcov, dopingovú kontrolu a zdravotné zabezpečenie športovcov, vrátane funkčných vyšetrení a diagnostikovania športovcov spolu vo výške 1 239 000 Sk.

Na organizovanie významných medzinárodných športových podujatí v SR sa navrhujú poskytnúť dotácie spolu vo výške 10 000 000 Sk. Ide o majstrovstvá sveta a Európy, svetové a európske pohárové súťaže, tradičné medzinárodné podujatia a pod.

Športovotalentovaná mládež

	V rámci tohto podprogramu sa v II. polroku 2002 poskytnú dotácie na výber a prípravu športovotalentovanej mládeže vo výške 47 500 000 Sk, v tom na trénerov útvarov športovotalentovanej mládeže (mzdy, dohody, živnosti) vo výške  21 000 000 Sk. Dotácie sa okrem toho poskytnú na zabezpečenie činnosti centier talentovanej mládeže, športových tried na základných a stredných školách, školských športových stredísk, na centralizovanú prípravu prostredníctvom športových zväzov, na činnosť športových klubov pri športových gymnáziách, na základné materiálno-technické vybavenie útvarov športovotalentovanej mládeže, na skvalitnenie výberu športovotalentovanej mládeže do príslušných útvarov, na účasť na významných medzinárodných mládežníckych podujatiach v zahraničí a na organizovanie mládežníckych športových podujatí v SR.

Podpora telovýchovných a športových občianskych združení

	Dotácie sa poskytnú na podporu činnosti vybraných občianskych združení, zaoberajúcich sa telovýchovnou, športovou a turistickou činnosťou, ktoré majú celoslovenskú pôsobnosť a plnia osobitné úlohy v zmysle cit. zákona o telesnej kultúre, v II. polroku 2002 vo výške  107 500  000 Sk. Z tejto čiastky sa poskytnú aj dotácie na mzdy (vrátane odvodov do príslušných inštitúcií) pre cca 365 pracovníkov spolu vo výške 36 500 000 Sk. Dotácie sú v rámci tohto podprogramu určené na zabezpečenie činnosti sekretariátov občianskych združení, na zasadnutia orgánov a odborných komisií, na organizovanie pravidelných domácich súťaží, na príspevky oddielom a klubom, na nákup drobného hmotného majetku a pod. V rámci týchto prostriedkov budú poskytnuté aj dotácie na podporu Horskej služby na Slovensku v II. polroku 2002 vo výške 1 500 000 Sk.
	V I. polroku 2002 bola predložená požiadavka na uvoľnenie celej čiastky finančných prostriedkov určených na podporu Tatranskej horskej služby štátnych lesov TANAP vo výške 7 000 000 Sk do kap. pôdohospodárstva.

	Investície sa navrhujú poskytnúť v II. polroku 2002 vo výške 71 200 000 Sk na výstavbu, rekonštrukciu, údržbu, modernizáciu a obnovu telovýchovných a športových objektov a zariadení a na nákup športového vybavenia investičného charakteru. V rámci investícií sa poskytnú dotácie aj na  projekty regionálneho a samosprávneho typu.

Koordinácia projektov a medzinárodná spolupráca v oblasti športu

	V rámci tohto podprogramu sa poskytnú finančné prostriedky v II. polroku 2002 vo výške 5 828 000 Sk na výdavky spojené s realizáciou Národného programu rozvoja športu v SR a s ním súvisiacich projektov, na zabezpečenie úloh medzinárodnej športovej spolupráce, na organizovanie kongresov, konferencií, seminárov, školení, porád, na vydávanie odborných publikácií, na mimoriadne úlohy a pod.
Podpora detských a mládežníckych občianskych združení 

	Dotácia v II. polroku 2002 vo výške 4 050 000 Sk bude v rámci tohto programu použitá na oblasť detí a mládeže na kapitálové transfery, ktoré budú poskytnuté občianskym  združeniam detí a mládeže v nevyhnutnej miere na zabezpečenie a ďalší rozvoj ich činnosti,  t. j. na nákup kancelárskej a výpočtovej techniky, softwaru, zariadenie klubov, klubovní a kancelárií, projektovú dokumentáciu, realizáciu stavieb a ich technického zhodnotenia, na modernizáciu strojov, zariadení a obnovu budov a prevádzkových priestorov.

	Rekapitulácia návrhu rozdelenia finančných prostriedkov z rozpočtovej kapitoly Všeobecná pokladničná správa na Národný program rozvoja športu v SR v II. polroku 2002 a na program Mládež spolu s požiadavkou na ich uvoľnenie tvorí prílohu k tomuto materiálu.